Félagsfundur Knattspyrnudeildar Breiðabliks

# 20. mars 2018 kl. 20:00,

|  |  |
| --- | --- |
|  |  |
|  |  |

1. **Sveinn Gíslason, formaður aðalstjórnar Breiðabliks.**

Sveinn setti fundinn fór stuttlega yfir samskipti félagsins við bæjaryfirvöld á undangengnum árum og tilefni fundarins. Sagði stuttlega frá áherslum Breiðabliks varðandi uppbyggingu á aðstöðu fyrir félagsins.

Sveinn Skipaði síðan Heiðar Ásberg Atlason, lögmann sem fundarstjóra sem tók við stjórn fundarins, rakti örlítið fyrirkomulag fundar og gerði tillögu að Flosi Eiríksson, ritari stjórnar knattspyrnudeildar færði fundargerð, sem var samþykkt.

1. **Tillögur vinnuhóps knattspyrnudeildar Breiðabliks**

Jóhann Þór Jónsson, formaður barna- og unglingaráðs, gerði grein fyrir tillögunum og þeim forsendum sem þar liggja að baki og hugmyndum félagsins um starfsemi í Fífunni og Fagralundi og hversu nauðsynlegar úrbætur væru.

1. **Yfirferð yfir skýrslu VSÓ**

Orri Hlöðversson, formaður knattspyrnudeildar, gerði grein fyrir hverfaskiptingunni og hvað var að baki henni á sínum tíma. Fór síðan yfir helstu atriði í VSÓ skýrslunni, þær tillögur sem þar kæmu fram og hvaða annmarkar væru á þeim mörgum hverjum. Benti hann á að þar hefðu einungis verið skoðaðir ákveðnir þættir en ekki málið í held sinni.

1. **Áhrif aðstöðuleysis á iðkendur**

Hákon Sverrisson yfirþjálfari yngra flokka félagsins sagði frá hvernig starfinu væri háttað, hvaða fjöldi væri á æfingum, bar saman við önnur félög á höfuðborgarsvæðinu. Sýndi myndband af æfingu í Fífunni og kom inn á hvernig þrengslin hafa áhrif á gæði starfsins. Jafnframt um hvernig þjálfarar félagsins eru undir miklu álagi og hætt við að ekki gangi vel til langframa að fá þjálfara til að vinna við þessar aðstæður.

1. **Umræður**

Ármann Kr. Ólafsson, bæjarstjóri Kópavogs. Byrjaði á að ræða hugmyndafræðina við hringjaskiptingu félaginu. Drap síðan á einstök atriði í skýrslu VSÓ og kynnti síðan þá hugmynd að leggja gervigras á aðalvöll félagsins. Færði bæjarstjóri rök fyrir því að þannig myndum við nota aðalvöllinn miklu meira. Taldi bæjarstjóri að hægt að væri að ljúka breytingum á aðalvelli félagsins fyrir veturinn 2019.

Birkir Jón Jónsson, bæjarfulltrúi, fór yfir málið í heild sinni, hann var jákvæður varðand tillögur Breiðabliks og vil vinda sér í verkin.

Sverrir Óskarsson, bæjarfulltrúi, fór yfir feril sinn sem þjálfari hjá félaginu og þá uppbygginu sem hér hefur verið. Ræddi síðan um aðkomu bæjarfélagsins að íþróttastarfi í bæjarins. Minnti á að nú væri búið að merkja 140 mkr. í gervigras og umræðan ætti að fara fram á þeim grunni.

Ólafur Björnsson, fagnaði fundinum og að afskiptaleysi bæjaryfirvalda væru hér til umræðu, fór yfir störf sín í meistaraflokksráði hér á árum áður og þá stefnumótun sem þar var unninn og nauðsyn þess að halda uppi öflugu starfi bæði í yngri flokkunum og meistaraflokkum kvenna og karla.

Viðar Halldórsson, formaður Fimleikafélags Hafnarfjarðar, fann sig knúinn að koma á þennan frábæra fund hjá þessu frábæra félagi og fara yfir nokkra hluti sem félögin eiga sameiginleg. Varaði við hugmyndum um að setja gervigras á aðalvöll félagsins.

Ómar Stefánsson, vallarstjóri, Fagnaði þeim upplýsingum sem hér hafa komið fram en spurði líka, af hverju hefur það tekið svona mörg ár að komast að niðurstöðu og af hverju samráðið væri ekki meira.

Theodóra Þorsteinsdóttir, formaður bæjarráðs, þekkir starfsemina afar vel, var hér í meistaraflokksráði karla og hefur lengi verið með börn í félaginu. Í fjárhagsáætlun var sett 140 mkr. í vetraraðstöðu fyrir Breiðablik, kom inn á skýrslu Breiðabliks og skýrslu VSÓ og taldi að við hlytum að geta náð samstöðu. Sagði frá því minnisblað frá embættismönnum bæjarins um hugmyndir bæjarins yrði lagt fram í bæjarráði næstkomandi fimmtudag.

Pétur Hrafn Sigurðarson, bæjarfulltrúi, kallaði eftir sjónarmiðum fleiri en stjórnmálamanna. Minnti á að hringamyndunin snéri að knattspyrnu eingöngu. Telur skynsamlegra að hefja uppbyggingu á gervigrasvelli hér við hliðina á Fífu strax og styður hugmyndir Breiðabliks. Hann lýsti yfir efasemdum um að setja gervigras á aðalvöllinn og nefndi einnig nauðsyn þess að hafa aðstöðu fyrir frjálsar íþróttir.

Jóhann Þór Jónsson, rakti nokkra punkta og svaraði.

Ármann Kr. Ólafsson, fór aðeins yfir nokkra þætti í rekstrarkostnaði valla og innri leiga.

Helgi Hjálmarsson, fyrrverandi iðkandi og foreldri, vakti athygli á því að samráð milli bæjaryfirvalda og félagsins væri ekki nógu gott og bæjaryfirvöld virðist ekki hafa gert ráð fyrir fjölgun á félagssvæði Breiðabliks í skipulagshugmyndum.

Jón Finnbogason, formaður íþróttaráðs Kópavogs, þakkaði fyrir gott samstarf við Breiðablik í gegnum tíðina og hvað við sem bæjarbúar erum heppin með öflugt íþróttastarf. Í raun værum við að glíma við ákveðið lúxus vandamál. Minnti á grein sem hann hefur skrifað þar sem hann lýsir yfir stuðningi við hugmyndir Breiðabliks.

Borghildur Sigurðardóttir, formaður knattspyrnudeildar Breiðabliks 2012 til 2017. Fagnaði fundinum en hann væri í raun aðeins sorglegur – af því fundurinn væri eins og fyrir 4 árum. En út úr öllu því samráði hefði ekkert komið.

Viðar Halldórsson, andsvör við bæjarstjóra.

Sveinbjörn Strandberg, varpaði fram spurningu til bæjarfulltrúa.

Orri Hlöðversson, fór yfir nokkur atriði og svaraði málflutningi bæjarstjóra og gagnrýndi jafnframt það á fundinum kæmi fram ný hugmynd sem ekki hefði verið rædd áður og væri bara spilað út hér á fundinum.

Ármann Kr. Ólafsson, í andsvör.

Theodóra Þorsteinsdóttir, í andsvör.

Borghildur Sigurðardóttir, rakti umræðu um gervigras og fleira.

Sveinn Gíslason – brást við nokkrum atriðum sem fram komu – sérstaklega varðandi umræðu um tíma og fleira á Fagralundi og hugmyndir um starfssemi Breiðabliks þar. Ítrekaði að ekki mæta dreypa málinu á dreif

Lagði hann síðan fram tillögu að ályktun fundarins.

*Breiðablik fagnar áformum Kópavogsbæjar um að bæta aðstöðu félagsins til knattspyrnuæfinga yfir vetrarmánuðina eins og fram kemur í fjárhagsáætlun Kópavogs fyrir yfirstandandi ár.*

*Breiðablik hefur lagt fyrir Bæjarráð hugmynd um að gera upplýstan og upphitaðan gervigrasvöll við Fífuna. Slíkur völlur myndi nýtast fjölmörgum iðkendum knattspyrnu hjá Breiðablik betur en endurgerður völlur í Fagralundi. Nýr völlur við Fífuna mun styrkja innri starfsemi félagsins bæði félagslega og faglega.*

*Breiðablik hefur lagt fram útreikninga gerða af verkfræðingum sem sýna að kostnaður er álíka hvort heldur völlur rís við Fífuna eða í Fagralundi enda byggi menn sambærilega velli.*

*Almennur félagsfundur Knattspyrnudeildar Breiðabliks haldinn 20.mars 2018 í Smáranum skorar á Kópavogsbæ að nota það fjármagn sem er til ráðstöfunar til að gera upphitaðan og upplýstan gervigrasvöll í löglegri stærð við Fífuna.*

Ályktunin var samþykkt með dynjandi lófataki.

Fundarstjóri Heiðar Ásberg Atlason, þakkaði fundarmönnum fyrir góða fundarsetu, tilkynnti að hann og ritari myndu ganga frá fundargerð og sleit fundi 22.10.